**B. Osobitná časť**

**K § 1**

 Navrhovaným nariadením vlády Slovenskej republiky o poskytovaní pomoci na dodávanie a distribúciu ovocia, zeleniny, mlieka a výrobkov z nich pre deti a žiakov v školách (ďalej len „navrhované nariadenie vlády SR“) sa upravuje poskytovanie finančnej pomoci z finančných prostriedkov (ďalej len „prostriedky“) Európskej únie (ďalej len „prostriedky únie“) a z výdavkov štátneho rozpočtu určených na spolufinancovanie spoločných programov Slovenskej republiky a Európskej únie (ďalej len „prostriedky štátneho rozpočtu“) v rámci spoločnej organizácie poľnohospodárskych trhov podľa čl. 40 ods. 1 Zmluvy o fungovaní Európskej únie (Ú. v. EÚ C 202, 7.6.2016) na dodávanie a distribúciu poľnohospodárskych výrobkov podľa prílohy I k Zmluve o fungovaní Európskej únie (Ú. v. EÚ C 202, 7.6.2016) v sektore ovocia a zeleniny podľa čl. 1 ods. 2 písm. i) nariadenia Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72,(EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L347, 20.12.2013) v platnom znení, spracovaných výrobkov z ovocia a zeleniny podľa čl. 1 ods. 2 písm. j) nariadenia (EÚ) č. 1308/2013 v platnom zneníalebo banánov podľa čl. 1 ods. 2 písm. k) nariadenia (EÚ) č. 1308/2013 v platnom znení (ďalej len „ovocie a zelenina“) a konzumného mlieka a jeho bezlaktózových variácií, syra, tvarohu, jogurtu a iných fermentovaných alebo acidofilných mliečnych výrobkov bez pridaných ochucujúcich látok, ovocia, orechov alebo kakaa, prírodne ochutených fermentovaných mliečnych výrobkov neobsahujúcich ovocnú šťavu, prírodne ochutených alebo neochutených fermentovaných mliečnych výrobkov obsahujúcich ovocnú šťavu a mliečnych nápojov obsahujúcich kakao, ovocnú šťavu alebo prírodne ochutených (ďalej len „mliečne výrobky“) deťom v predškolských alebo vzdelávacích zariadeniach podľa čl. 22 nariadenia (EÚ) č. 1308/2013 v platnom znení, na sprievodné vzdelávacie opatrenia podľa čl. 23 ods. 10 nariadenia (EÚ) č. 1308/2013 v platnom znení (ďalej len „sprievodné opatrenia“) a na pokrytie určitých súvisiacich nákladov spojených s vybavením, reklamou, monitorovaním a vyhodnocovaním a s logistikou a distribúciou podľa čl. 23 ods. 1 písm. c) nariadenia (EÚ) č. 1308/2013 v platnom znení (ďalej len „pomoc“) na dodávanie ovocia a zeleniny uvedenej v prílohe č. 2 (ďalej len „školské ovocie a zelenina“) pre deti v materskej škole prevádzkovanej v Slovenskej republike, pre žiakov v základnej škole prevádzkovanej v Slovenskej republike alebo pre deti alebo žiakov so špeciálnymi výchovno-vzdelávacími potrebami v škole podľa siedmej časti zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „žiak“), na dodávanie alebo distribúciu mliečnych výrobkov uvedených v prílohe č. 1 k navrhovanému nariadeniu vlády SR (ďalej len „školské mliečne výrobky“) pre žiakov, na sprievodné opatrenia zahŕňajúce ustanovené činnosti a na propagáciu programu poskytovania pomoci (ďalej len „školský program“) vykonávaného v Slovenskej republike (ďalej len „SR“). V rámci vykonávania školského programu v SR bude pomoc možné poskytovať a jej poskytovanie schvaľovať a prideľovať len na zabezpečovanie týchto činností, uvedených v § 1 písm. a), b), c) alebo d) navrhovaného nariadenia vlády SR (ďalej len „oprávnená činnosť“), čo sa ustanovuje v § 3, 4 a 7. V rámci sprievodných opatrení sa ustanovujú činnosti uvedené v prvom až piatom bode, len na vykonávanie ktorých možno poskytovať pomoc, čo znamená, že na iné činnosti v rámci sprievodných opatrení v SR pomoc nebude možné poskytovať. Pod štvrtým bodom sa ako činnosti vykonávané v rámci sprievodných opatrení uvádzajú súťaže propagujúce pred žiakmi spotrebu mliečnych výrobkov alebo spotrebu ovocia a zeleniny, teda najmä rôzne nekomerčné súťažné akcie za účasti žiakov, organizované za účelom vzdelávania alebo športového vyžitia týchto žiakov.

**K § 2**

 Ustanovujú sa pojmy používané v ďalšom texte navrhovaného nariadenia vlády SR a v jeho § 1. Na účely § 1 sa vymedzujú predovšetkým pojmy ako sprievodné opatrenia, „súvisiace náklady“ a školský program. Súvisiacimi nákladmi sa rozumejú určité súvisiace náklady spojené s vybavením, reklamou, monitorovaním a vyhodnocovaním a s logistikou a distribúciou podľa čl. 23 ods. 1 písm. c) nariadenia (EÚ) č. 1308/2013 v platnom znení, na pokrytie ktorých sa neposkytuje časť pomoci určená na dodávanie alebo distribúciu ovocia a zeleniny a mliečnych výrobkov deťom v predškolských alebo vzdelávacích zariadeniach podľa čl. 22 nariadenia (EÚ) č. 1308/2013 v platnom znení (ďalej len „súvisiace náklady“).

 Pojem „distribúcia“ sa vymedzuje najmä na účely definovania dodávania školských mliečnych výrobkov prostredníctvom predajného automatu. Distribúciou sa podľa navrhovaného vymedzenia rozumie dodanie priamo jednotlivým žiakom, teda samotné dodanie do školy sa za distribúciu považovať nebude.

 Popri pojme „školský rok“ podľa čl. 1 ods. 2 vykonávacieho nariadenia Komisie (EÚ) 2017/39 z 3. novembra 2016 o pravidlách uplatňovania nariadenia Európskeho parlamentu a Rady (EÚ) č. 1308/2013 v platnom znení v súvislosti s pomocou Únie na dodávanie ovocia, zeleniny, banánov a mlieka vo vzdelávacích zariadeniach (Ú. v. EÚ L 5, 10.1.2017) (ďalej len „školský rok“) sa vymedzuje pojem „príslušný školský rok“ podľa § 2 písm. j) navrhovaného nariadenia vlády SR (ďalej len „príslušný školský rok“). Vymedzenie tohto pojmu je dôležité najmä na účely tých ustanovení, v ktorých sa popisuje ten školský rok, v ktorom sa vykonávajú oprávnené činnosti.

 Vymedzením realizačného obdobia podľa § 2 písm. k) navrhovaného nariadenia vlády SR (ďalej len „realizačné obdobie“) sa implementuje čl. 4 vykonávacieho nariadenia (EÚ) 2017/39, podľa ktorého „Členské štáty určia formu, obsah a frekvenciu žiadostí o pomoc“ a podľa ktorého „Žiadosti o pomoc týkajúce sa dodávania a distribúcie výrobkov a sprievodných vzdelávacích opatrení sa môžu vzťahovať na obdobie trvajúce 2 týždne až celý školský rok“. Uznanému žiadateľovi podľa § 2 písm. o) navrhovaného nariadenia vlády SR (ďalej len „uznaný žiadateľ“) bude pomoc možné poskytnúť na dodávanie školského ovocia a zeleniny pre žiakov alebo na dodávanie alebo distribúciu školských mliečnych výrobkov pre žiakov, ktoré zabezpečoval buď v realizačnom období alebo v celom školskom roku. Schválený žiadateľ podľa § 2 písm. m) navrhovaného nariadenia vlády SR (ďalej len „schválený žiadateľ“) teda bude mať možnosť požiadať o poskytnutie pomoci na dodávanie školského ovocia a zeleniny pre žiakov alebo na dodávanie alebo distribúciu školských mliečnych výrobkov pre žiakov už za jedno realizačné obdobie, vzhľadom k čomu nebude musieť čakať až do konca obdobia príslušného školského roka, počas ktorého tieto činnosti zabezpečoval.

 V navrhovanom § 2 sa vymedzujú aj pojmy označujúce právny stav žiadateľa, založený rozhodovacou činnosťou Pôdohospodárskej platobnej agentúry (ďalej len „platobná agentúra“) podľa § 10 ods. 1 písm. a) zákona č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov, podľa ktorého platobná agentúra rozhoduje o poskytovaní finančných prostriedkov poskytovaných z výdavkov Európskeho poľnohospodárskeho záručného fondu a z prostriedkov štátneho rozpočtu určených na podporovanie pôdohospodárstva podľa osobitných predpisov (ďalej len „podpora“). V rámci tejto rozhodovacej právomoci totiž platobná agentúra podpory nie len poskytuje, ale ich poskytovanie aj schvaľuje. Ide o úkon, ktorým platobná agentúra vopred potvrdzuje spĺňanie niektorých podmienok na poskytnutie určitej podpory, ktorým budúce poskytnutie tejto podpory zároveň schváli. V prípade žiadateľa o schválenie poskytnutia pomoci na zabezpečovanie oprávnených činností v príslušnom školskom roku, o pridelenie maximálnej výšky pomoci na ich zabezpečovanie v príslušnom školskom roku a o jej následné poskytnutie za príslušný školský rok alebo realizačné obdobie platobná agentúra pred rozhodnutím o samotnom poskytnutí pomoci rozhoduje o chválení jej poskytovania a o pridelení jej maximálnej výšky. Žiadateľ, ktorému platobná agentúra v každej z týchto fáz prizná určité právo, má osobitné procesné postavenie v nadväzujúcom konaní. Navrhované nariadenie vlády SR totiž ustanovuje, že maximálnu výšku pomoci na zabezpečovanie oprávnených činností v príslušnom školskom roku možno prideliť len schválenému žiadateľovi, ktorý má jej poskytovanie na zabezpečovanie týchto oprávnených činností v príslušnom školskom roku schválené a že túto pomoc možno schválenému žiadateľovi poskytnúť len vtedy, ak má jej maximálnu výšku skutočne pridelenú, teda až keď je uznaným žiadateľom. Za účelom dosiahnutia jednoznačného významového vymedzenia týchto pojmov sú tieto formy žiadateľa s rôznym stupňom získaného oprávnenia na poskytnutie pomoci definované ako pojmy v § 2 navrhovaného nariadenia vlády SR.

 Pojmy „schválené ovocie a zelenina“ podľa § 2 písm. t) (ďalej len „schválené ovocie a zelenina“) navrhovaného nariadenia vlády SR a „schválený mliečny výrobok“ podľa § 2 písm. s) navrhovaného nariadenia vlády SR (ďalej len „schválený mliečny výrobok“) sa používajú vo vzťahu ku schváleniu poskytovania pomoci na dodávanie školského ovocia a zeleniny pre žiakov alebo na dodávanie alebo distribúciu školských mliečnych výrobkov pre žiakov. Platobná agentúra totiž poskytovanie pomoci na tieto oprávnené činnosti schvaľuje na dodávanie alebo distribúciu konkrétnych druhov školského ovocia a zeleniny alebo školských mliečnych výrobkov. Pojem „druh“ školského ovocia a zeleniny alebo školského mliečneho výrobku treba preto na účely konania o schválení poskytovania pomoci na dodávanie školského ovocia a zeleniny pre žiakov alebo na dodávanie alebo distribúciu školských mliečnych výrobkov pre žiakov (ďalej len „konanie o schválení“) chápať v užšom význame, než ako druh školského ovocia a zeleniny alebo školského mliečneho výrobku podľa prílohy č. 1 a 2. V konaní o schválení sa totiž posudzuje kvalita, bezpečnosť, hygiena a zloženie konkrétnych druhov toho školského ovocia a zeleniny alebo školských mliečnych výrobkov, ktoré daný žiadateľ v rámci školského programu plánuje dodávať alebo distribuovať pre žiakov (napríklad acidofilné mlieko s jahodovou príchuťou).

 Pojmy „oprávnené ovocie a zelenina“ a „oprávnený mliečny výrobok“ vymedzujú tzv. „oprávnený výrobok“ podľa čl. 23 ods. 1 nariadenia (EÚ) č. 1308/2013 v platnom znení. Ide o výrobok, len na ktorého dodávanie alebo distribúciu pre žiakov možno poskytnúť pomoc. Tieto pojmy sa ďalšom v texte používajú v ustanoveniach upravujúcich podmienky, ktoré musia ovocie a zelenina a mliečne výrobky dodávané alebo distribuované žiakom v rámci školského programu spĺňať, aby na ich dodávanie alebo distribúciu bolo možno poskytnúť pomoc. Obdobné pojmy sa používajú nielen v predpisoch Európskej únie, ale aj vo vnútroštátnych právnych predpisoch, ako napríklad v zákone č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, ktorý používa pojem „oprávnené výdavky“.

**K § 3**

 Znižuje sa obsah pridaného cukru alebo medu, ktorý môže obsahovať školský mliečny výrobok, na dodávanie alebo distribúciu ktorého možno poskytovať pomoc (ďalej len „oprávnený mliečny výrobok“). Ustanovuje sa, že v rámci programu poskytovania pomoci pomoc nemožno poskytovať na dodávanie alebo distribúciu školských mliečnych výrobkov, k baleniu ktorých je pripojená iná potravina, napríklad čokoládové guľôčky, müsli, lentilky, ovocná marmeláda a pod. Tým sa zabráni schvaľovaniu poskytovania pomoci na dodávanie alebo distribúciu školského mliečneho výrobku, ktorý sa má dodávať alebo distribuovať s takou potravinou, ktorej obsah a množstvo spolu s obsahom daného mliečneho výrobku ovplyvní jeho obsah tak, že nebude spĺňať povolené limity.

**K § 4**

 Ustanovuje sa, že žiadosť o schválenie poskytovania pomoci na vykonávanie programu poskytovania pomoci v školskom roku a žiadosť o zmenu alebo doplnenie tohto schválenia možno podať len do 31. januára kalendárneho roka, v ktorom daný školský rok začína. Rovnako sa ustanovuje, že túto žiadosť možno podať len od dátumu zverejneného na webovom sídle platobnej agentúry. Ak bude táto žiadosť podaná mimo ustanoveného obdobia, platobná agentúra jej nevyhovie.

 Ustanovuje sa, komu možno poskytovanie pomoci na dodávanie školského ovocia a zeleniny pre žiakov alebo na dodávanie alebo distribúciu školských mliečnych výrobkov pre žiakov, na sprievodné opatrenia alebo na propagáciu školského programu vykonávaného v Slovenskej republike (ďalej len „propagačné opatrenia“) poskytnúť a že sa toto schválenie vzťahuje na konkrétne druhy školských mliečnych výrobkov alebo školského ovocia a zeleniny.

 Koniec najdlhšej doby, na ktorú možno poskytovanie podpory na dodávanie alebo distribúciu školských mliečnych výrobkov, na distribúciu školského ovocia a zeleniny, na sprievodné opatrenia alebo na propagačné opatrenia schváliť, sa určuje ako koniec posledného školského roka, ktorý sa končí v poslednom roku trvania stratégie Slovenskej republiky na vykonávanie školského programu, teda na 31. júl 2023, v ktorom sa končí aktuálna národná stratégia.

 Nanovo sa upravuje znenie povinnosti schváleného žiadateľa oznámiť platobnej agentúre zmeny skutočností, na podklade ktorých mu bolo schválené poskytovanie pomoci.

**K § 5**

 Ustanovuje sa, že žiadosť o pridelenie maximálnej výšky pomoci na dodávanie alebo distribúciu školských mliečnych výrobkov, na distribúciu školského ovocia a zeleniny, na sprievodné opatrenia alebo na propagačné opatrenia v školskom roku (ďalej len „žiadosť o maximálnu pomoc“) možno podať len od dátumu zverejneného na webovom sídle platobnej agentúry. Ak by bola táto žiadosť podaná mimo ustanoveného obdobia, nepovažovala by sa za podanie podľa správneho poriadku, vzhľadom k čomu by sa ňou nezačalo konanie o tejto žiadosti.

 Ustanovuje sa, že žiadosť o maximálnu pomoc pomoci na dodávanie alebo distribúciu školských mliečnych výrobkov, na distribúciu školského ovocia alebo na sprievodné opatrenia v školskom roku obsahuje zoznam škôl, v ktorých sú od začiatku príslušného školského roka na predprimárne alebo na základné vzdelávanie prijatí žiaci, pre ktoré schválený žiadateľ tieto činnosti zabezpečuje počas celého obdobia školského vyučovania príslušného školského roka, teda počas obdobia školského roka trvajúceho od 01.09. do 31.08. Rovnako sa ustanovuje, že táto žiadosť obsahuje aj vyhlásenie školy, v ktorej sú tieto zmluvné deti a žiaci od začiatku príslušného školského roka prihlásené (ďalej len „zmluvná škola“), že schválený žiadateľ tieto činnosti počas celého obdobia školského vyučovania príslušného školského roka skutočne zabezpečuje. Tým sa upresňuje, že maximálna výška pomoci na dodávanie alebo distribúciu školských mliečnych výrobkov, na distribúciu školského ovocia alebo na sprievodné opatrenia v školskom roku sa prideľuje na vykonávanie týchto činností pre zmluvné dieťa a žiaka počas celého obdobia školského vyučovania školského roka, teda nie len na jeho časť alebo len na niektoré obdobie podľa § 6 ods. 1 písm. a), b) alebo c) (ďalej len „realizačné obdobie“).

 Ustanovuje sa nový mechanizmus výpočtu maximálnej výšky pomoci na dodávanie alebo distribúciu školských mliečnych výrobkov, na distribúciu školského ovocia a zeleniny, na sprievodné opatrenia alebo na propagačné opatrenia v školskom roku. Maximálna výška pomoci na dodávanie alebo distribúciu školských mliečnych výrobkov, na distribúciu školského ovocia a zeleniny alebo na sprievodné opatrenia bude vždy prideľovaná na počet zmluvných žiakov, pre ktorých bude schválený žiadateľ tieto činnosti zabezpečovať. Na sprievodné opatrenia však bude možné prideliť aj nižšiu výšky maximálnej pomoci, a to v závislosti od rozpočtu uvedeného v projekte ich zabezpečovania. Celý výpočet možno realizovať aj v prípade, že sa budú prerozdeľovať prostriedky z viacerých balíkov, napr. z balíka určeného len na mliečne výrobky alebo len na ovocie a zeleninu, pričom v tomto prípade sa do tohto výpočtu budú dosadzovať len údaje týkajúce sa prerozdeľovaného balíka.

**K § 6**

 Ustanovujú sa práva a povinnosti osôb zapojených do vykonávania školského programu v SR. V tomto ustanovení sa zachováva pôvodná štruktúra podľa§ 5 nariadenia vlády Slovenskej republiky č. 189/2017 Z. z. o poskytovaní pomoci na dodávanie a distribúciu mlieka, ovocia, zeleniny a výrobkov z nich pre deti a žiakov v školských zariadeniach v znení nariadenia vlády Slovenskej republiky č. 221/2018 Z. z.

**K § 7**

 Ustanovuje sa, že žiadosti o vyplatenie pomoci na dodávanie alebo distribúciu školských mliečnych výrobkov, na distribúciu školského ovocia a zeleniny, na sprievodné opatrenia alebo na propagačné opatrenia v školskom roku sa musia podať na formulári platobnej agentúry, a to v lehote podľa čl. 4 ods. 4 vykonávacieho nariadenia (EÚ) 2017/39.

 Ustanovujú sa podmienky, ktoré musí schválený žiadateľ spĺňať, aby mu mohla byť poskytnutá pomoc na dodávanie alebo distribúciu školských mliečnych výrobkov, na distribúciu školského ovocia a zeleniny, na sprievodné opatrenia alebo na propagačné opatrenia v školskom roku. Ide o podmienky týkajúce sa zrušenia a prípadnej likvidácie žiadateľa, exekúcie a trestov podľa zákona č. 91/2016 Z. z. o trestnej zodpovednosti právnických osôb a o zmene a doplnení niektorých zákonov v znení neskorších predpisov.

 Pridáva sa nové ustanovenie, na základe ktorého sa bude schválenému žiadateľovi znižovať výška poskytovanej pomoci na dodávanie alebo distribúciu školských mliečnych výrobkov alebo na distribúciu školského ovocia a zeleniny v realizačnom období, ak nesplní svoju povinnosť zabezpečiť toto dodávanie alebo distribúciu najmenej v dvoch realizačných obdobiach. Ďalej sa dopĺňa, že toto krátenie bude vykonané ako prvé, pričom z takto krátenej pomoci sa bude následne vykonávať krátenie za zmluvné školy, ktorým schválený žiadateľ v realizačnom období tieto dodávky nezabezpečil. Ďalej sa upresňuje, že až po týchto kráteniach sa vykonajú krátenia za prekročenie najvyššej úhrady od zmluvného žiaka.

 Ustanovuje sa, že schválenému žiadateľovi možno vyplatiť len takú výšku pomoci, ktorú má pridelenú pridelením maximálnej výšky pomoci.

 Jednoznačne sa ustanovuje, že pomoc na sprievodné opatrenia alebo na propagačné opatrenia v školskom roku možno poskytnúť na pokrytie najviac 80 % oprávnených nákladov.

**K § 8 až 10**

 V navrhovaných prechodných ustanoveniach sa ustanovuje, že konania týkajúce sa pomoci na dodávanie alebo distribúciu školských mliečnych výrobkov, na distribúciu školského ovocia a zeleniny, na sprievodné opatrenia alebo na propagačné opatrenia v školskom roku končiacom pred kalendárnym rokom 2020 sa dokončia podľa pôvodného nariadenia vlády. Konania týkajúce sa ďalších školských rokov sa však už budú spravovať pôvodným nariadením vlády v znení navrhovaného nariadenia vlády. Zrušuje sa pôvodné nariadenie vlády Slovenskej republiky č. 189/2017 Z. z.

**K § 11**

 Navrhuje sa dátum nadobudnutia účinnosti navrhovaného nariadenia vlády.

**K prílohám č. 1 a 2**

 Aktualizuje sa zoznam školských mliečnych výrobkov a školského ovocia a zeleniny.

**K prílohe č. 3**

 Uvádzajú sa právne záväzné akty EÚ, ktoré sa vykonávajú navrhovaným nariadením vlády.